কালীগঞ্জে পুলিশের ধাওয়ায় যুবকের মৃত্যু, ৩ দিন পর লাশ উদ্ধার
অবশেষে তিন দিন পর কালীগঞ্জে শীতলক্ষার তীরে পুলিশের ধাওয়ায় নিখোঁজ রিয়াদের (৩০) লাশ পাওয়া গেছে।







বুধবার সকাল সাড়ে ৯টার দিকে স্থানীয়রা নদীর তীরে লাশ দেখতে পেয়ে পুলিশকে খবর দেয়।




নিহত রিয়াদ কালীগঞ্জের মূলগাঁও গ্রামের মুক্তিযোদ্ধা মৃত শাহজাহান সিকদারের ছেলে।
কালীগঞ্জ থানার ওসি মো. আবু বকর মিয়া জানান, বুধবার সকাল সাড়ে ৯টার দিকে কালীগঞ্জ পৌরসভার মূলগাঁও এলাকার পাশের ফুলেশ্বরী খেয়াঘাট থেকে লাশটি উদ্ধারের পর ময়নাতদন্তের জন্য গাজীপুর শহীদ তাজউদ্দীন আহমদ মেডিকেল কলেজ হাসপাতালের মর্গে পাঠানো হয়।
রিয়াদের ছোট ভাই রিফাত বলেন, পুলিশের মামলায় আটককৃতরা নাকি বলেছেন এসআই রেজাউলের ধাওয়ার আগে রিয়াদ তাদের সঙ্গে ছিল।
গাজীপুর জেলা পুলিশ সুপার সামসুন্নাহার যুগান্তরকে বলেন, ওসি আবু বকরের সঙ্গে কথা হয়েছে। পুলিশের ধাওয়া খেয়ে রিয়াদের মৃত্যু হয়েছে কি না সে বিষয়ে তদন্ত চলছে।
উল্লেখ্য, গত রোববার ভোর সাড়ে ৫টার দিকে রিয়াদ এবং তাদের তিন স্বজন দুলাল, রূপম, ও আইয়ুব নদীর নৌকায় মাটি উঠানো এবং মাটি কাটা দেখতে যান। এ সময় কালীগঞ্জ থানার এসআই রেজাউল করিম ফোর্স নিয়ে তাদের ধাওয়া করে। এ সময় সবাই পালিয়ে যায়। তবে রিয়াদ সিকদার ওই মুহূর্তে পালাতে পারেনি। তিনি পুলিশের ভয়ে নদীতে ঝাঁপ দিয়েছিলেন।
এরপর ফায়ার সার্ভিস এর ডুবুরি দল ও স্থানীয়রা নদীতে তল্লাশি চালালেও রিয়াদের কোনো সন্ধান মিলছিল না। বুধবার সকালে নদীর তীরে রিয়াদের লাশ ভেসে উঠে।

অবশেষে তিন দিন পর কালীগঞ্জে শীতলক্ষার তীরে পুলিশের ধাওয়ায় নিখোঁজ রিয়াদের (৩০) লাশ পাওয়া গেছে।